《怪石》
宋代·金君卿

凡物以怪见憎嫉，尔独何为人采拂。
巉顽累叠百千状，人兽鬼魅相仿佛。
裸蛮面缚夷吾囚，日剥风皴子胥骨。
比干爱主心见剖，孙子兼人足先刖。
枯龟灼墨足兆坼，蛰蛇惊春暂蟠屈。
古器断烂犹斲雕，老木鳞皴半枯杌。
僧轩闲杀日月长，劚地挤排破烟郁。
帘溜滴穷蛾子垤，蔓延引入蜗牛窟。
我来不以尔貌取，所爱铿然最坚质。
终当锻鍊持补天，安此兀兀为玩物。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。